
Ministru kabineta rīkojums Nr. 180
Rīgā 2022. gada 15. martā (prot. Nr. 15 23. §)
Par Ministru kabineta virzītu Latvijas Universitātes padomes locekļu apstiprināšanu
· 1. Ministru kabinets (adrese – Brīvības bulvāris 36, Rīga, LV-1520), izskatot Izglītības un zinātnes ministrijas ierosinājumu apstiprināt par Latvijas Universitātes padomes locekļiem Latvijas Universitātes padomes locekļu kandidātu atlases komisijas (turpmāk – atlases komisija) atbalstītos kandidātus, konstatē:
· 1.1. saskaņā ar Ministru kabineta 2021. gada 17. septembra rīkojuma Nr. 655 "Par valsts augstskolu tipiem" 1. punktu Latvijas Universitāte ir zinātnes universitāte; 
· 1.2. Augstskolu likuma 14.1 panta ceturtās daļas 3. punkts nosaka, ka zinātnes universitātes padomi veido 11 locekļi, no kuriem piecus sabiedrības pārstāvjus saskaņā ar Ministru kabineta noteikto kārtību, iesaistot atlases procesā sabiedrību (tai skaitā augstskolu absolventu organizācijas, profilam atbilstošās nozares asociācijas un darba devējus, akadēmisko, pētniecības un radošo organizāciju pārstāvjus, personas ar starptautiski nozīmīgiem sasniegumiem zinātnē, mākslās vai uzņēmējdarbībā, nozaru ministriju un pašvaldību pārstāvjus), izraugās ministrija, kuras pārraudzībā ir augstskola, un izvirza Ministru kabinets;
· 1.3. lai nodrošinātu Latvijas Universitātes padomes locekļu amatu kandidātu atlases un novērtēšanas procesu, pamatojoties uz Ministru kabineta 2021. gada 14. septembra noteikumu Nr. 636 "Ministru kabineta virzītu valsts augstskolas padomes locekļu atlases, izvirzīšanas un atsaukšanas kārtība" (turpmāk – noteikumi Nr. 636) 7. un 8. punktu, ar izglītības un zinātnes ministra 2021. gada 26. oktobra rīkojumu Nr. 13-2.1e/21/573 "Par atlases komisijas izveidošanu Latvijas Universitātes padomes locekļu kandidātu atbilstības izvērtēšanai" tika izveidota atlases komisija;
· 1.4. pamatojoties uz noteikumu Nr. 636 14. un 15. punktu, ar izglītības un zinātnes ministra 2021. gada 11. novembra rīkojumu Nr. 1-7e/21/13 tika apstiprināts Nolikums par kandidātu atlasi uz Ministru kabineta virzītiem Latvijas Universitātes padomes locekļu amatiem (turpmāk – kandidātu atlases nolikums);
· 1.5. atlases komisija sludinājumā noteiktajā termiņā saņēma 35 pieteikumus;  
· 1.6. saskaņā ar kandidātu atlases nolikumu kandidātu atlase un novērtēšana notika trijās kārtās. Pirmajā kārtā tika izvērtēta kandidātu iesniegto dokumentu atbilstība Augstskolu likumā un noteikumos Nr. 636 padomes locekļiem noteiktajām prasībām, kā arī tika saturiski izvērtēta pieteikuma vēstulē sniegtā informācija. Atlasei otrajā kārtā tika virzīti 23 kandidāti. Otrā kārta notika intervijas veidā, kuras laikā padziļināti tika vērtēta kandidātu atbilstība darbam Latvijas Universitātes padomē, redzējums prezentācijas formā par augstākās izglītības un zinātnes attīstības tendencēm Latvijā un pasaulē, kā arī par Latvijas Universitātes darbības prioritātēm. Atlasei trešajā kārtā tika virzīti astoņi kandidāti, un šajā kārtā tika vērtētas kandidātu kompetences kandidātu atlases nolikumā noteiktajās  profesionālās un vadības pieredzes jomās;
· 1.7. kandidātu atlasē, ievērojot Augstskolu likuma 14.1 panta devīto daļu, ka atlases procesā tiek ievēlētas personas, kurām ir profesionālās kompetences tādās jomās kā, piemēram, finanses, risku vadība, stratēģiskā attīstība, kultūra, māksla vai starptautiskā sadarbība un kuras kopumā nodrošina augstskolas stratēģiskajai vadībai nepieciešamās kompetences, un ievērojot Augstskolu likuma 14.1 panta piekto daļu, ka Zinātnes universitātes padomes veidošanas procesā padomes locekļu kandidātu virzītāji, savstarpēji konsultējoties, nodrošina, ka padomes locekļu vairākumam ir zinātnes doktora grāds, augstāko vērtējumu saņēma Baiba Apine, Mārīte Seile, Ivars Kalviņš, Mārtiņš Brencis un Raimonds Lapiņš. Diviem no kandidātiem ir zinātniskā doktora grāds, tādējādi nodrošinot, ka augstskolas padomē kopumā vairākumam padomes locekļu ir doktora zinātniskais grāds. Ievērojot minēto, atlases komisija 2022. gada 21. februārī pieņēma lēmumu, ka minētie kandidāti atbalstāmi Latvijas Universitātes padomes locekļu amatiem, jo saskaņā ar noteikumu Nr. 636 18. punktu pārstāv profesionālās un vadības pieredzes jomas, kas nepieciešamas augstskolas stratēģiskajai vadībai.
· 2. Ievērojot minētos apsvērumus un pamatojoties uz Augstskolu likuma 14.1 panta ceturtās daļas 3. punktu, noteikumu Nr. 636 43. punktu un Izglītības un zinātnes ministrijas ierosinājumu, Ministru kabinets nolemj apstiprināt Latvijas Universitātes padomes locekļu amatos Baibu Apini, Mārīti Seili, Ivaru Kalviņu, Mārtiņu Brenci un Raimondu Lapiņu.
· 3. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma paziņošanas dienas oficiālajā izdevumā "Latvijas Vēstnesis". Rīkojuma pārsūdzēšana neaptur minētā lēmuma darbību.

